På vei hjem fra kino ble Viljar Skulgam (18) truet med kniv og slått til – før raneren stakk av med eiendelene hans.

Det hele utspant seg på bussterminalen på Kvaløysletta i Tromsø. Viljar Skulgam hadde vært på kino, og sto og ventet på bussen hjem til Kaldfjord da en mann kom gående ned på andre siden av bussterminalen.

- Han begynte å vinke til meg, og trodde at jeg kanskje kjente ham, forteller 18-åringen til Nordlys.

I god tro gikk Skulgam over for å snakke med mannen, og endte opp med å bli spurt om han ville kjøpe hasj.

Idet han svarte nei, trakk mannen fram en kniv.

- «Gi meg alt du har», sa han på gebrokken engelsk, sier Viljar Skulgam.

Slått i ansiktet

Han forteller at han vurderte å ta sjansen på å løpe fra stedet, men klarte det ikke.

Han frøs fullstendig til i frykt.

- Jeg ble så redd at jeg ikke husker mye av det som ble sagt, og ga han alt jeg hadde.

Ransmannen var imidlertid ikke mer fornøyd med det enn at han slo til Skulgam i ansiktet før han løp fra stedet – med ungguttens telefon, headset, snusboks og pengebok med bankkort, busskort og 400 kroner i kontanter i utbytte.

Igjen sto Skulgam med en real kul i panna.

Det er i dag halvannet år siden ranet skjedde, for øvrig på Skulgams 17-årsdag. Han vegrer seg ennå mot å oppholde seg på bussterminalen på kveldstid.

- Jeg har knapt vært her på natten siden, og er blitt mer oppmerksom, sier han.

Måtte gå hjem

Som om ikke å bli ranet var nok, så måtte også Skulgam gå hjem til Kaldfjord. Uten mobil og pengebok hadde han ikke stort annet valg.

- Det var langt og kaldt, sier 18-åringen.

Han kjente ikke igjen ransmannen, og har ikke sett vedkommende siden. Noen dager senere valgte han likevel å anmelde.

Etter cirka et halvt år fikk han brev om at politiet hadde henlagt saken med ukjent gjerningsmann.

- Det synes jeg er litt dårlig. De burde jo klare å finne ham på et eller annet vis, sier Skulgam.

Han kjenner også til at en annen unggutt på hans egen alder, har blitt utsatt for ran i Tromsø sentrum.

- Byen utvikler seg jo, det blir mer og mer likt Oslo, kommenterer Skulgam.

Henlegges sjeldent

Politiinspektør Einar Sparboe Lysnes, påtaleleder i Troms politidistrikt, bekrefter overfor Nordlys at de mottok anmeldelse av saken, og at den senere ble henlagt.

- Anmeldelsen kom flere dager etter hendelsen, og fornærmede kunne heller ikke gi en nærmere beskrivelse av gjerningsmannen, sier Lysnes.

- Enten det gjelder vold, overgrep eller ran, er det kritisk at politiet får melding om det umiddelbart, legger han til.

Lysnes minner for øvrig om at få ran forblir uoppklart i Troms politidistrikt. Av 12 saker i fjor ble kun én henlagt med ukjent gjerningsmann.

Tilsvarende tall for 2011 viser at fire av ni saker ble henlagt.

Flere tyverier

- Vi er fornøyde med at det sjeldent er noen som utsattes for ran i Troms politidistrikt. Videre er vi fornøye med at vi har få uoppklarte ran, noe vi ønsker å fortsette med, sier Lysnes.

- Det er noe utilfredsstillende med å ha personer ute som har gjennomført ran, og som vi ikke greier å finne tak i.

Der ran er sjeldent, er imidlertid grovt tyveri fra person på offentlig sted langt mer utbredt. I fjor ble det registrert 102 slike saker.

- Det ligger som en forutsetning i ransbestemmelsen i straffeloven, at det skjer ved vold, trusler eller tvang. I likhet med tyveri, er det også et krav om uberettiget vinnings hensikt, forklarer Lysnes.